b'\n_START_ARTICLE_\nMariestad\n_START_SECTION_\nHistoria\n_START_PARAGRAPH_\nKustaa Vaasan poika Kaarle-herttua eli my\xc3\xb6hempi kuningas Kaarle IX perusti kaupungin vuonna 1583. Nimens\xc3\xa4 kaupunki sai herttuan vaimon Maria av Pfalzin mukaan. Kaupungin ja sittemmin Mariestadin kunnan vaakunassa esiintyy vesist\xc3\xb6st\xc3\xa4 nouseva h\xc3\xa4rk\xc3\xa4. Vaakunan katsotaan viittaavan tapaukseen, jossa Maria av Pfalz n\xc3\xa4ki h\xc3\xa4r\xc3\xa4n nousevan Tidan-joesta Mariestadin kohdalla._NEWLINE_Mariestad on Kalmarin ohella toinen niist\xc3\xa4 Ruotsin kaupungeista, joissa on tuomiokirkko, mutta ei piispaa. Vuonna 1583 V\xc3\xa4rmlannin maakunnasta sek\xc3\xa4 L\xc3\xa4nsi-G\xc3\xb6tanmaan maakuntaan kuuluneista Vadsbon ja Vallen kihlakunnista muodostettiin niin sanottu superintendentuuri, jota johti superintendentiksi kutsuttu pappi. Superintendentin istuin sijoitettiin Mariestadiin. J\xc3\xa4rjestely p\xc3\xa4\xc3\xa4ttyi vuonna 1647, jolloin Mariestadin superintendentuurin tilalle perustettiin Karlstadin superintendentuuri sek\xc3\xa4 Vallen ja Vadsnom kihlakunnat liitettiin takaisin Skaran hiippakuntaan. Vuonna 1772 Karlstadin superintendentuurista tuli Karlstadin hiippakunta._NEWLINE_Mariestad on ollut pitk\xc3\xa4\xc3\xa4n hallintokaupunki, jossa ovat sijainneet niin l\xc3\xa4\xc3\xa4ninhallitus kuin maak\xc3\xa4r\xc3\xa4j\xc3\xa4kunnan keskushallinto. L\xc3\xa4nsi-G\xc3\xb6tanmaan l\xc3\xa4\xc3\xa4nin muodostamisen yhteydess\xc3\xa4 huomattava osa niin valtion kuin maak\xc3\xa4r\xc3\xa4j\xc3\xa4kunnankin hallinnosta katosi Mariestadista._NEWLINE_Toisen maailmansodan j\xc3\xa4lkeen kaupungissa on ollut monta suurta teollisuusyrityst\xc3\xa4, kuten tulitikkujen valmistusta ja panimo. Kaupungin panimotausta el\xc3\xa4\xc3\xa4 viel\xc3\xa4 Mariestads-nimisess\xc3\xa4 olutmerkiss\xc3\xa4. Sit\xc3\xa4 valmistaa Spendrupin panimo, joka ei kuitenkaan sijaitse Mariestadissa.'